A finals del mes de juliol prenia possessió com a Delegada territorial del Govern de la Generalitat a la Catalunya Central.
En aquells moments ja era conscient del repte que emprenia, amb responsabilitat i determinació.
De la mateixa manera que m'obria a interioritzar una realitat complexa i canviant, necessitada d'un fort impuls, i que compta amb uns agents al territori de primer nivell.
Una Catalunya Central de la qual n'evidencio les seves debilitats i amenaces, però que, per damunt de tot, pretenc remarcar-ne i treballar les seves fortaleses i oportunitats.
Sols mirant endavant, sols vehiculant respostes proactives a la realitat manifesta, serem capaços de teixir i bastir l'entorn desitjat.
En els primers 100 dies al capdavant de la Delegació, i en ordre a donar resposta al pla traçat, he pogut iniciar el procés de coneixement i reconeixement dels distints inputs que configuren la nostra realitat central.
En ells, és obvi posar de relleu el municipalisme, el conjunt de polítiques públiques pensades i executades des del territori, en clau de materialització evident de millores vers la mateixa ciutadania.
Així mateix, els col·lectius i associacions que treballen al territori en favor de l'atenció a les persones i, de la mateixa manera, tot el sector econòmic i empresarial que permet, novament, enfortir les estructures pròpies de vertebració de les comarques centrals, amb la seva identitat pròpia i genuïna.
Agents municipals, supramunicipals i comarcals, sota el paraigua d'administracions públiques, teixit associatiu, àmbit empresarial, i d'altres formes de prestació i garantia de serveis i qualitat, són cabdals de cara a donar resposta al camí emprès d'enfortiment del nostre territori en el marc del conjunt del país.
Però, més enllà dels agents actuants, és bo tenir sempre presents els amplis àmbits objectivables a fer front.
L'avenç en la millora de les comunicacions per carretera és un dels factors clau a tenir presents i, en aquest sentit, podem ja evidenciar passos en favor del nostre territori.
No podem deixar de banda el fet que, si pretenem garantir una correcta prestació i accés als serveis del conjunt de la ciutadania, independentment del nucli, municipi o comarca en què es visqui, la connectivitat terrestre n'és un pilar fonamental.
I en aquest mateix sentit ho són, i ens emplacem a donar-hi resposta, la millora de la connectivitat via les telecomunicacions necessàries que facin operatiu un territori cada cop més cohesionat.
Comunicacions i telecomunicacions, com a vies de millor connexió del territori, el qual, alhora, hem de saber dotar i complementar, quantitativament i qualitativament, de totes aquelles prestacions i serveis que, en el nivell que correspongui, ajudin a desenvolupar i vehicular l'acció de Govern i l'arrelament de les persones al seu entorn més immediat.
Àmbits com la Salut, l'Educació, el Coneixement, l'Ocupació, la Promoció, l'Agricultura i la Ramaderia, i tants d'altres, han d'arrelar a la Catalunya Central per quedar-s'hi, per contribuir a les millores preteses.
L'objecte de la política nacional plasmada en el si del Pla de Mandat de la XII legislatura ha de donar resposta i possibilitar l'apoderament de la ciutadania i el conjunt dels agents del territori, en favor d'una Catalunya Central que en resulti fortament beneficiada en el si del país.
Fem-nos-en partícips i protagonistes, fem Catalunya Central.